Jegyzőkönyv

ELTE TTK Kari Ösztöndíj Bizottság (KÖB), 2011. szeptember 6-i ülés

Jelen vannak\*:

László Dorina, szavazati joggal HÖK szociális elnökhelyettes, a KÖB elnöke

Darvas Alexandra, szavazati joggal tag, a HÖK biológia szakterület delegáltja

Tudja Éva, szavazati joggal tag, a HÖK fizika szakterület delegáltja

Finder Balázs, szavazati joggal tag, a HÖK földrajz- földtudományi szakterület delegáltja

Lövei Klára, szavazati joggal tag, a HÖK kémia szakterület delegáltja

Fórizs Dorottya, szavazati joggal tag, a HÖK matematika szakterület delegáltja

Török Gabriella, szavazati joggal tag, az ELTE TTK Tanulmányi Osztály vezetője

Sándor Máté Csaba, szavazati joggal tag, a HÖK esélyegyenlőségi biztosa

Böszörményi Kinga póttag, tanácskozási joggal

Horváth Anikó póttag, tanácskozási joggal

Dukán András Ferenc állandó meghívott, a HÖK elnöke

Árendás Péter állandó meghívott, a HÖK tanulmányi elnökhelyettese

Adorján Gábor ellenőrző bizottság

Végh Tamás, tanácskozási joggal

\* - Az ülés közbeni létszámváltozások dőlt betűvel jelennek meg a jegyzőkönyvben

Napirendi pontok:

1. Bejelentések
2. A Kari Ösztöndíj Bizottság ügyrendje
3. A rendszeres sport-, tudományos- és közéleti ösztöndíjak, valamint a szakmai gyakorlati ösztöndíj pályázati kiírása
4. A rendszeres szociális ösztöndíj (e-szoctám) pályázati kiírása
5. Egyebek

A napirend elfogadva: **5 igen, 0 nem, 0 tartózkodás mellett.**

A napirendi pontok tárgyalása

1) Bejelentések

 László Dorina bemutatta a Bizottságnak Török Gabriellát az ELTE TTK Tanulmányi Osztály új vezetőjét, aki kinevezésénél fogva a KÖB szavazati jogú tagja.

 A KÖB szimpátiaszavazással, **5 igen, 0 nem, 0 tartózkodás mellett** támogatta, hogy a titkárt fog választani, az ülés jegyzőkönyvének vezetésével Végh Tamást bízta.

 *- Megérkezett Finder Balázs tag, a HÖK földrajz- földtudományi szakterület delegáltja*

2) A Kari Ösztöndíj Bizottság ügyrendje

 Az KÖB ügyrend tárgyalásánál tanácskozási joggal jelen volt Árendás Péter, aki a korábbi ügyrend átdolgozásában segített.

 A KÖB elnöke ismertette az ügyrendet és a módosítási javaslatait:

 2.§ (3)-nek a következőket javasolja beilleszteni: „A KÖB elnöke indokolt esetben egy-egy ülésre is helyettesítheti magát a Bizottság által választott szavazati jogú tagjával, ha ezt a szándékát az ülés megkezdéséig írásban eljuttatja az ülés levezető elnökéhez.”

 2.§ (6) –ben „…a Kar egyes oktatóinak és hallgatóinak …” kifejezés helyett „…a Kar bármely polgárának…” kifejezést javasolja

 2.§ (7) –ben a „Természettudományi Kar Hallgató Önkormányzata” megnevezés helyett a „HÖK” megnevezést javasolja.

 2.§ (8)-nek a következőket javasolja beilleszteni: „Az EHSZÖB elnöke a KÖB állandó meghívottja.”

 2.§ (9)-nek a következőket javasolja beilleszteni: „ A Kar dékánja és a HÖK elnöke a KÖB állandó meghívottja."

 3.§ (2/a és b)-nak a következőket javasolja:

 „A KÖB ülését össze kell hívni:

 (a) szorgalmi időszakban havonta legalább egy alkalommal

 (b) vizsgaidőszakban legalább egy alkalommal”

 3.§ (3)-ből a „KT” (Kari Tanács) rövidítését javasolja

 3.§ (8)-ben a „A KÖB rendes és rendkívüli ülése határozatképes, ha azon a KÖB elnöke és rajta kívül még legalább 4 szavazati jogú tag jelen van.” helyett javasolja: „A KÖB rendes és rendkívüli ülése határozatképes, ha a mandátumok legalább fele jelen van.”

 5.§-nak „ Záró és hatályba léptető rendelkezések” alá a következőt javasolja: „Jelen ügyrend a KÖB 2011. szeptember 6-i ülésén hozott támogató határozattal lép hatályba.”

 Az ügyrend tárgyalása során javasolt további módosítások:

 2.§ (2) -ben „AKÖB elnöke a HÖK szociális elnökhelyettese, tagjai a HÖK által delegált 6+6 hallgató (szakterületenként egy tag és egy póttag),…” helyett „A KÖB tagjai: a KÖB elnöke a HÖK szociális elnökhelyettese, a HÖK által delegált 6 hallgató (szakterületenként egy tag),…” kerüljön elfogadásra.

 2.§ (4) „Amennyiben a szakterületek által delegált tag nem tud megjelenni a KÖB ülésén és előzetesen kimentését kéri, úgy őt szavazati joggal a helyére delegált póttag helyettesíti.” helyett „Amennyiben a HÖK által delegált tag nem tud megjelenni a KÖB ülésén és előzetesen kimentését kéri, úgy őt szavazati joggal, a helyére delegált szakterületi póttag helyettesíti.” kerüljön elfogadásra.

 2.§ (8) és 2.§ (9) összevonása az alábbi szöveg szerint: „A Kar dékánja, az EHSZÖB elnöke és a HÖK elnöke a KÖB állandó meghívottja.”

 A z ügyrend, a módosítási javaslatokkal együtt, az 1., számú melléklet szerint elfogadásra került: **6 igen, 0 nem, 0 tartózkodás mellett.**

 *- Megérkezett Lövei Klára tag, a HÖK kémia szakterület delegáltja, valamint Sándor Máté Csaba, a HÖK esélyegyenlőségi biztosa*

3) A rendszeres sport-, tudományos- és közéleti ösztöndíjak, valamint a szakmai gyakorlati ösztöndíj pályázati kiírása

 A KÖB rendszeres tudományos ösztöndíj és a szakmai közéleti ösztöndíj pályázatok kiírását egyhangú döntéssel elhalasztotta - **8 igen, 0 nem, 0 tartózkodás mellett** - az alábbiakra hivatkozva:

 - A pályázatokra fordítandó keretből a doktori képzésen részt vevő hallgatóknak, a korábbi kiírásokban szereplő hallgatói csoportokhoz hasonlóan, velük egyenlő elbírálásban részesülniük kell. A rendszeres tudományos ösztöndíj pályázatok korrekt kiírása csak a doktori képzés követelményeinek ismeretében lehetséges.

 - A szakmai gyakorlati ösztöndíj kiírásánál felmerült, hogy az ösztöndíjra jogosultak köre a következő pályázati kiírásnál jelentősen bővülhet, ezáltal irreálisan alacsony összegek kerülnének megítélésre, továbbá az ELTE SZMSZ II. kötetének 567. §-a értelmezésre szorul a pályázatra jogosultak körét illetően.

 A rendszeres sport ösztöndíj kiírását – a 2. számú melléklet szerint - a KÖB elfogadta: **8 igen, 0 nem, 0 tartózkodás mellett**

A rendszeres közéleti ösztöndíj kiírását – a 3. számú melléklet szerint - a KÖB elfogadta: **8 igen, 0 nem, 0 tartózkodás mellett**

4) A rendszeres szociális ösztöndíj (e-szoctám) pályázati kiírása

 László Dorina röviden bemutatta az e-szoctám rendszer felépítését és jelenlegi állapotát. A pályázati kiírással kapcsolatban felmerült, a programot is érintő módosítások miatt a bizottság a pályázat kiírását elnapolta: **8 igen, 0 nem, 0 tartózkodás mellett**,

azzal a kikötéssel, hogy legkésőbb 2011. szeptember 8-ig levélszavazás formájában a KÖB dönt a rendszeres szociális ösztöndíj kiírását illetően.

5) Egyebek

 A bizottság tagjai egyeztettek a következő ülés időpontjáról. 19:35 az ülést levezetője bezárta az ülést.

Budapest, 2011. szeptember 6.

1. számú melléklet

**Az ELTE TTK Kari Ösztöndíjbizottságának ügyrendje**

**1. § Általános rendelkezések**

* 1. A Kari Ösztöndíjbizottság (továbbiakban KÖB) jár el első fokon a Természettudományi Kar hallgatóinak azon szociális és ösztöndíjjellegű ügyeiben, amelyeket az ELTE SzMSz II. kötetének VI.-VII. fejezete a hatáskörébe utal, illetve amelyek esetében a szabályzat az eljáró szervről nem rendelkezik.
	2. A KÖB döntési, javaslattevő, véleményezési és ellenőrzési jogokkal rendelkező testület, ezeket a jogokat a Kari Hallgatói Önkormányzattal (továbbiakban HÖK) együttműködve gyakorolja.
	3. A KÖB eljár minden olyan ügyben, amelyet az Egyetemi Hallgatói Szociális és Ösztöndíj Bizottság (továbbiakban: EHSZÖB) a bizottság hatáskörébe utal.
	4. A Kar bármely polgára a KÖB-höz fordulhat, ha véleménye szerint valamely szociális vagy ösztöndíjjellegű ügy intézése nem az ELTE SzMSz II. kötetének és a hatályos jogszabályoknak megfelelően történt.

**2. § A Kari Ösztöndíjbizottság összetétele**

* 1. A KÖB 9 tagból és 6 póttagból áll, akik delegáltságuk életbe lépésével titoktartási kötelezettséget vállalnak a Kari Ösztöndíjbizottsághoz kapcsolódó munkájuk során szerzett azon információkra, amelyek nyilvánosságra hozatala mások személyiségi jogait sérti.
	2. A KÖB elnöke a HÖK szociális elnökhelyettese, tagjai a HÖK által delegált 6+6 hallgató (szakterületenként egy tag és egy póttag), a HÖK esélyegyenlőségi biztosa, valamint a Tanulmányi Osztály vezetője. Szavazáskor a tagok egy szavazattal rendelkeznek.
	3. A KÖB elnöke indokolt esetben egy-egy ülésre is helyettesíttetheti magát a Bizottság általa választott szavazati jogú tagjával vagy póttagjával, ha ezt a szándékát az ülés megkezdéséig írásban eljuttatja az ülés levezető elnökéhez.
	4. Amennyiben a szakterületek által delegált tag nem tud megjelenni a KÖB ülésen és előzetesen kimentését kéri, úgy őt szavazati joggal a helyére delegált póttag helyettesíti.
	5. A KÖB a tanév első ülésén a tagok és póttagok közül titkos szavazással, egyszerű többséggel titkárt választ, aki a KÖB iratkezelését végzi, az üléseken készült jegyzőkönyvet és a meghozott határozatokat vezeti. A titkár személyére a KÖB bármely tagja vagy póttagja javaslatot tehet. A KÖB elnöke nem választható titkárnak.
	6. A KÖB tagjai javasolhatják az elnöknek az ülésekre, vagy egyes napirendi pontok tárgyalásának idejére a Kar bármely polgárának meghívását. A meghívottakat a meghívással a KÖB tanácskozási joggal ruházza fel. A meghívottak ezáltal egyúttal a KÖB tagjaira és póttagjaira vonatkozó titoktartási kötelezettséget is vállalják.
	7. A HÖK Ellenőrző Bizottságának tagjai a KÖB állandó meghívottjai.
	8. Az EHSZÖB elnöke a KÖB állandó meghívottja.

**3. § A Kari Ösztöndíjbizottság működése**

1. A KÖB ülését a bizottság elnöke hívja össze és vezeti le.
2. A KÖB ülését össze kell hívni:
	1. szorgalmi időszakban havonta legalább egy alkalommal,
	2. vizsgaidőszakban legalább egy alkalommal,
	3. ha erre tagjainak 1/3-a az indok megjelölésével írásban kéri az elnököt (ebben az esetben két héten belül).
3. A szorgalmi időszak első hónapjának végéig a KÖB előzetes üléstervet egyeztet az adott félévre vonatkozóan.
4. A KÖB rendes vagy rendkívüli ülést tarthat.
5. A KÖB rendes ülésének helyét, idejét és a pontos napirendet az ülést megelőzően legalább 3 nappal írásban vagy elektronikusan közölni kell a tagokkal és a meghívottakkal. Az egyes napirendi pontokhoz kapcsolódó előterjesztéseket írásban vagy elektronikusan meg kell küldeni a bizottság tagjainak legalább 1 nappal az ülést megelőzően.
6. A KÖB rendkívüli ülését indokolt esetben írásos vagy elektronikus meghívó küldése nélkül is össze lehet hívni, amennyiben minden tag és póttag értesítésére kísérlet történt, az ülés a rendkívüli ok/körülmény felmerültekor akár azonnal megtartható.
7. A KÖB ülései zártak, melyeken kizárólag a KÖB tagjai, póttagjai és a meghívottak vehetnek részt.
8. A KÖB rendes és rendkívüli ülése határozatképes, ha a mandátumok legalább fele jelen van.
9. A KÖB döntéseit egyszerű többséggel hozza. Szavazategyenlőség esetén az elnök szavazata dönt. Indokolt esetben a szavazás elektronikusan is folyhat.
10. A rendszeres pályázatokat legkésőbb a szorgalmi időszak első napjáig, az egyszeri pályázatokat legalább a leadási határidő előtt 3 héttel kell kiírni és nyilvánosságra hozni.
11. A pályázati kiírásnak mindenképp tartalmaznia kell a pályázati feltételeket: a leadás helyét, idejét, módját, a jogosultak körét, a bírálati szempontokat, a pályázathoz csatolandó dokumentumokat és a valótlan adatközlés fegyelmi következményeit.
12. A határozatokat rá kell vezetni az aktákra, melyeket a KÖB elnöke ír alá. A határozatokról készült emlékeztetőt és az értelmezésükhöz szükséges dokumentumokat véleményezésre a KÖB minden tagja és póttagja megkapja. A véleményezés határidejének megszabásakor tekintettel kell lenni az ELTE aktuális utalási rendjére.
13. A KÖB határozatait a kari nyilvánosság számára elérhetővé kell tenni a kari szociális faliújságon és/vagy az ELTE TTK HÖK honlapján a határozat meghozatalától számított 10 munkanapon belül – ez alól kivételt képeznek azok a határozatok, amelyek közzététele személyiségi jogokat sértene.
14. A KÖB határozata ellen a hallgató annak közzétételétől számított 15 munkanapon belül írásban fellebbezéssel élhet, melyet a Hallgatói Jogorvoslati Bizottság bírál el. A másodfokú határozat ellen a hallgató bírósági felülvizsgálati kérelmet kérhet.

**4. § A KÖB hatásköre**

1. A KÖB dönt:
	1. saját ügyrendjéről,
	2. minden olyan szociális és ösztöndíjjellegű üggyel kapcsolatos kérdésben, amit felsőbb jogszabály vagy szabályzat nem utal más hatáskörbe.
2. A KÖB javaslatot tehet az EHSZÖB és a HÖK felé a hallgatók ösztöndíjjellegű ügyeit érintő szervezeti és működési változásokkal kapcsolatban.
3. A KÖB véleményt nyilváníthat a hallgatók ösztöndíjjellegű ügyeit érintő minden olyan intézkedésről, amelyben a döntés felettes szerv hatáskörébe tartozik.
4. A KÖB-nek jogában áll ellenőrizni a szociális és ösztöndíjjellegű ügyeket érintő döntések végrehajtását.

**5. § Záró és hatályba léptető rendelkezések**

Jelen ügyrend a KÖB 2011. szeptember 6-ai ülésén hozott támogató határozattal lép hatályba.

2. számú melléklet

Tájékoztató rendszeres sport ösztöndíjhoz

**Pályázhat:** A pályázatra mindazon ELTE TTK-s hallgatók jelentkezhetnek, akik államilag támogatott vagy, költségtérítéses, teljes idejű alapképzésben, egységes, osztatlan képzésben, mesterképzésben, korábbi rendszerű egyetemi, főiskolai alapképzésben vesznek részt karunkon.

**Pályázathoz csatolandó:** a tagsági igazolvány és sportorvosi igazolás fénymásolata, valamint versenyeredmények igazolása egyesületi pecséttel hitelesítve.

**Elbírálás:** pontrendszer alapján történik, mely megtekinthető a HÖK faliújságján, illetve honlapján. **Pontot az utóbbi fél évben szerzett versenyeredményre adunk (2011. február 18. – 2011. szeptember 23.)** Fél évnél régebbi versenyeredményrenem adható pont, kivéve, ha az adott versenyt ennél ritkábban rendezik meg. A versenyeredményeknél kérjükfeltüntetni a verseny minősítését (ELTE verseny, megyei szintű verseny vagy bajnokság, nemzetközi szintű verseny vagy bajnokság, országos bajnokság, világkupa vagy meghívásos nemzetközi verseny, Universiade,Európa bajnokság, VB). **Amennyiben a verseny min**ős**ítése nem egyértelmű, a Kari Ösztöndíjbizottság maga kategorizálja a pályázatot.**

**Pályázati űrlap kitöltése:** A hétbetűs hallgatói azonosítót pontosan és olvashatóan kérjük kitölteni (a pénz kiutalása ez alapján történik, hibás vagy nehezen olvasható azonosító eredményezheti, hogy a megnyert összeget más hallgató kapja meg, ezen utólagosan nem tudunk segíteni). A mobiltelefonszám megadása nem kötelező (de ajánlott, az esetleges problémák miatt).

**A pályázati** ű**rlap leadása: Hallgatói Iroda, 2011. szeptember 23-án 12 óráig.**

ELTE TTK Ösztöndíjbizottság

3. számú melléklet

**Az ELTE TTK Ösztöndíjbizottsága pályázatot hirdet rendszeres közéleti ösztöndíjra**

A pályázatra mindazon ELTE TTK-s hallgatók jelentkezhetnek, akik államilag támogatott vagy költségtérítéses teljes idejű alapképzésben, egységes, osztatlan képzésben, mesterképzésben, korábbi rendszerű egyetemi, főiskolai alapképzésben vesznek részt karunkon. Az ösztöndíjat öt hónapra nyeri el a hallgató.

Az ösztöndíjra azok pályázhatnak, akik az **elmúlt félév folyamán** kiemelkedő munkát végeztek a kari hallgatói élet megszervezése, segítése érdekében.

A PÁLYÁZAT FORMAI ÉS TARTALMI KÖVETELMÉNYEI

Pályázni kizárólag az erre rendszeresített űrlapon lehet, amely beszerezhető a Hallgatói Irodában, illetve letölthető a http://ttkhok.elte.hu honlapról.

A pályázatnak tartalmaznia kell a pályázó hallgató nevét, hallgatói azonosítóját (EHA kód) és a végzett tevékenység részletes leírását. A pályázatnak a megfelelő referenciákat is tartalmaznia kell (igazolást például a diákszervezet vezetőségétől az elvégzett munkáról, illetve a szervezett programról), melyek segítségével a pályázó munkája leellenőrizhető, illetve bizonyítható. A Kari Ösztöndíjbizottság mindazon tevékenységekre benyújtott pályázatokat elutasítja, amik korábban a hallgatói normatívából támogatásban részesültek. A Hallgató Önkormányzatban végzett munkát ez a pályázat nem támogatja.

A beérkezett pályázatokat egymással összemérjük!

Néhány bírálási szempont: A tevékenység: mekkora felelősséggel jár, mennyi idővel, mennyi hallgatót érint, stb.

A pályázat leadási határideje **2011. szeptember 23., péntek 12 óra.** A pályázatokat a Hallgatói Irodában, személyesen kell leadni.

Kollégiumi élethez szorosan köthető, kizárólag kollégiumi szervezésű tevékenységet nem támogathatunk!

 László Dorina

 Szociális elnökhelyettes

 szoceh@ttkhok.elte.hu